Οσο περνά η ώρα, γίνονται γνωστές οι τραγικές ιστορίες των ανθρώπων που έχασαν τη ζωή τους στις φονικές πυρκαγιές.

Ανάμεσά τους, ο ιερέας Σπυρίδων Παπαποστόλου, με καταγωγή από το Αγρίνιο, ο οποίος διετέλεσε επί σειρά ετών προϊστάμενος του Ιερού Ναού Αγ. Νικολάου Χαλανδρίου. Ανασύρθηκε νεκρός από τη θάλασσα, όπου κατέφυγε για να σωθεί από την πυρκαγιά στο Μάτι, καθώς βρισκόταν στο εξοχικό του με τη σύζυγό του και συγγενικά του πρόσωπα.

Ηταν αδελφός του μουσικοσυνθέτη Δημήτρη Παπαποστόλου, ενώ και τα δύο αδέλφια είχαν αγωνιστεί στην ποδοσφαιρική ομάδα του Παναιτωλικού.

Η ανακοίνωση του δήμου Χαλανδρίου:

«Μεγάλη απώλεια για την πόλη μας αποτελεί ο θάνατος του πρωτοπρεσβύτερου π. Σπυρίδωνος Παπαποστόλου, επί σειρά ετών προϊσταμένου του Ιερού Ναού Αγίου Νικολάου Χαλανδρίου. Η προσφορά του στην πόλη ήταν πολύπλευρη και ανεκτίμητη και η απώλειά του δυσαναπλήρωτη. Ο δήμαρχος και το δημοτικό συμβούλιο εκφράζουν τα ειλικρινή τους συλλυπητήρια στους οικείους του».

Πηγή: agrinionews